Puokė
Puokė (žemaidi Poukė) on küla Leedus Skuodase rajoonis Barstyčiai vallas. Külla jääb osaliselt Laumėse botaanilis-zooloogiline kaitseala. Külas on Puokė kalmistu. Puokė hiiemägi on muinsuskaitse all. Hiiemäge piirab katkuajal rajatud kiviaed. Hiiemäel kasvab looduskaitse alune Puokė pärn. Pärn kasvab kiviaia juures ja sel on üheksa tüve. Mäel seisavad neli risti ja puidust kabel. Kabel on püstitatud endisele surnuaiale. Puokė külas asub Barstyčiai rändrahn, mis on Leedu suurim rändrahn. Kivi kaal on 680 tonni.